## Marián Cano: “Els rècords de passatgers en juliol exigixen l’ampliació urgent dels aeroports de Manises i Alacant-Elx”

*** L’augment de passatgers durant el mes de juliol respecte al mateix mes de l’any passat ha sigut del 4,2 % en l’aeroport de València i del 5,9 % en el d’Alacant-Elx, registrant els dos les millors xifres per a un mes de juliol
* Des de principis d’any, l’increment ha sigut del 9,8 % en l’aeroport de Manises i del 9,5 % en el d’Alacant-Elx, respecte al mateix període de 2024**

La consellera d’Innovació, Indústria, Comerç i Turisme, Marián Cano, ha reclamat la urgent ampliació dels aeroports de Manises i Alacant-Elx Miguel Hernández després que s’han conegut les últimes dades de trànsit aeri publicades per Aena este dimarts, i que tornen a reflectir les majors xifres de passatgers de la seua història durant el mes de juliol.

Per això, Cano ha reiterat que les ampliacions dels dos aeroports han de ser “una prioritat immediata” per a garantir la competitivitat del turisme i l’economia valenciana. “Les dades demostren, una vegada més, la necessitat d’accelerar els treballs d’ampliació, ja que són infraestructures clau per al desenrotllament de la Comunitat Valenciana”, ha declarat.

La consellera ha subratllat que tant l’aeroport de València com el d’Alacant-Elx Miguel Hernández estan operant per damunt de la seua capacitat tècnica, amb xifres rècord de passatgers i una tendència de creixement sostinguda.

Segons les dades d’Aena, l’aeroport de València va registrar en juliol 1.132.402 passatgers, un increment del 4,2 % respecte al mateix mes de 2024. Quant a operacions, es van gestionar 8.777 vols, un 4,8 % més que en juliol de l’any anterior.

Per la seua part, l’aeroport d’Alacant-Elx Miguel Hernández va arribar als 2.106.991 passatgers, un 5,9 % més interanual. Quant als vols, l’aeroport alacantí va gestionar un total de 12.829 moviments el mes passat, un 5,7 % més respecte a juliol de 2024.

**Resultats de gener a juliol**

En l’acumulat de gener a juliol, l’aeroport de València va sumar 6.738.445 passatgers, un creixement del 9,8 % respecte al mateix període de 2024, i va gestionar 53.556 vols (+8,5 %). L’aeroport d’Alacant-Elx Miguel Hernández, per la seua banda, va operar 71.240 vols (+9,7 %) i va superar els 11,3 milions de passatgers durant els set primers mesos de l’any, la qual cosa representa un increment del 9,5 % respecte al mateix període de l’any passat.

Marián Cano ha insistit que estes xifres reafirmen la importància estratègica de les dos infraestructures per a la Comunitat Valenciana: “Necessitem una nova pista a Alacant-Elx i l’ampliació de la terminal a Manises. Només així podrem continuar donant servici als milions de visitants que rebem cada any i continuar creixent com a destinació turística i logística”.

Fecha: 12/08/2025